
[bookmark: TextBodyBegin]Europski parlament,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je Maria Šahbaz, kršćanska djevojčica iz Lahorea, imala 13 godina kada je oteta i prisiljena preobratiti se na islam i udati se za svojeg otmičara; budući da njezina obitelj tvrdi da je ona svoje izjave dala pod prisilom i prinudom; budući da je, unatoč dokumentiranim dokazima kojima se potvrđuje njezin status maloljetnice i tome što su isprave o braku bile krivotvorene, pakistanski Savezni ustavni sud u ožujku 2026. potvrdio njezino preobraćenje i brak te joj naložio da ostane sa svojim otmičarem;
B.	budući da u Pakistanu postoji ustaljen i dobro dokumentiran obrazac otmica, prisilnih preobraćenja i prisilnih brakova maloljetnih djevojčica i djevojaka iz hinduističkih, kršćanskih i drugih vjerskih manjina; budući da je prema podacima UN-a iz 2025. od žena, djevojčica i djevojaka koje su zbog braka bile prisiljene na preobraćenje njih oko 75 % bilo hinduističke vjeroispovijesti, a 25 % kršćanske; budući da siromaštvo i marginalizacija povećavaju ranjivost djevojčica i djevojaka;
C.	budući da je pakistanska vlada nedavno predložila nacionalni okvir za okončanje dječjih brakova s ciljem jačanja zaštite maloljetnika; budući da je u nekim pokrajinama doneseno zakonodavstvo protiv dječjih brakova kojim se minimalna dob za stupanje u brak podiže na 18 godina, ali se ono ne provodi;
D.	budući da su kršćani najveća vjerska zajednica na svijetu, ali i među najprogonjenijim vjerskim zajednicama u Pakistanu, kao što je pokazao slučaj Marije Šahbaz;
E.	budući da je slučaj Marije Šahbaz simbol šireg kršenja ljudskih prava s kojim se suočavaju manjine u Pakistanu, uključujući proizvoljno pritvaranje, prisilne nestanke, uznemiravanje novinara i civilnog društva te zlouporabu zakona o bogohuljenju, borbi protiv terorizma i kibernetičkom kriminalu;
1.	oštro osuđuje otmicu, prisilno preobraćenje na islam, dječji brak i presudu u slučaju Marije Šahbaz te slična zlostavljanja maloljetnih djevojčica i djevojaka koje su pripadnice vjerskih manjina u Pakistanu;
2.	poziva pakistansku vladu da osigura transparentnu i neovisnu istragu svih slučajeva koji uključuju maloljetnike ili navodnu prisilu te da osigura djelotvoran kazneni progon počinitelja i siguran povratak otetih djevojčica i djevojaka;
3.	poziva pakistanske vlasti da odmah osiguraju zaštitu Marije Šahbaz, da joj omoguće pristup pravnom zastupanju i neovisnu psihološku pomoć njoj i njezinoj obitelji te da provedu temeljitu, transparentnu i nepristranu reviziju njezina slučaja, uz potpuno poštovanje zakonitog postupanja i imajući u vidu najbolje interese djeteta te da omoguće organizacijama za ljudska prava da neovisno prate njezinu situaciju;
4.	oštro osuđuje sustavni progon kršćana u Pakistanu i naglašava da se otmica, prisilno preobraćenje i dječji brak Marije Šahbaz moraju promatrati u širem kontekstu diskriminacije, nasilja i zastrašivanja s kojima se suočava kršćanska zajednica u toj zemlji; zahtijeva da Pakistan stavi izvan snage svoje zakone o bogohuljenju i okonča progon kršćana te drugih vjerskih manjina;
5.	poziva pakistanska pravosudna tijela da poštuju vladavinu prava i osiguraju da se svi postupci koji uključuju djevojčice i djevojke iz manjinskih skupina provode bez vanjskog pritiska, zastrašivanja ili prisile; u tom pogledu naglašava potrebu za strukturiranom izgradnjom pravosudnih kapaciteta;
6.	pozdravlja zakonodavne korake poduzete u nekim pokrajinama protiv dječjih brakova i potiče Pakistan da donese i u potpunosti provede nacionalni okvir za okončanje dječjih brakova te da provede i primijeni pokrajinsko zakonodavstvo; poziva druge pokrajine da donesu i provedu ekvivalentno zakonodavstvo;
7.	potiče Pakistan da uspostavi nacionalni mehanizam za obradu pritužbi obitelji otetih ili prisilno preobraćenih djevojčica i djevojaka pripadnica manjina te poziva na sveobuhvatnu potporu žrtvama, uključujući sigurne kuće, pravnu pomoć, psihološko savjetovanje i programe reintegracije; poziva na uklanjanje temeljnih uzroka prisilnog braka i preobraćenja, uključujući rodnu neravnopravnost, siromaštvo, socijalnu isključenost i diskriminaciju na osnovi kaste, roda i vjeroispovijesti, te na ciljane mjere zaštite djevojčica i djevojaka pripadnica manjina koje se suočavaju s diskriminacijom, s posebnim naglaskom na pristupu obrazovanju i socijalnoj zaštiti;
8.	poziva EU i države članice da sustavno pokreću pitanje prisilnih preobraćenja i brakova te zaštite vjerskih i drugih manjina, političkih protivnika, novinara, civilnog društva te boraca i aktivista za ljudska prava u bilateralnim dijalozima s Pakistanom, među ostalim u okviru praćenja koje se provodi u sklopu općeg sustava povlastica plus; podsjeća da bi neučinkovita provedba obveza u pogledu ljudskih prava, uključujući prava žena i djece, trebala dovesti do povlačenja statusa Pakistana u okviru sustava OSP+;
9.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici Unije za vanjske poslove i sigurnosnu politiku te vladi i parlamentu Pakistana.

